गोगोई, चांडी आज लेंगे मुख्यमंत्री पद की शपथ  
कांग्रेस नेता तरुण गोगोई तीसरी बार असम के मुख्यमंत्री बने हैं, जबकि ओमान चांडी दूसरी बार केरल के सीएम की कुर्सी संभालने जा रहे हैं।
तरुण गोगोई बुधवार को असम के नए मुख्यमंत्री के रूप में शपथ लेंगे। राज्यपाल अपराह्न 3 बजे राजभवन में उन्हें पद और गोपनीयता की शपथ दिलाएंगे। इससे पहले मंगलवार को हुई विधायक दल की बैठक में सर्वसम्मति से तरुण गोगोई को विधायक दल का नेता चुन लिया गया था, जिसके बाद उन्होंने राज्य में नई सरकार बनाने का दावा पेश किया।  राज्य में हुए चुनावों में कांग्रेस ने 126 में से 78 सीटें जीती हैं और गोगोई लगातार तीसरी बार असम के मुख्यमंत्री बने हैं। इस बीच असम गण परिषद ने राज्य में काला दिवस मनाने का ऐलान किया है। पार्टी का आरोप है कि चुनावों में कांग्रेस ने इलेक्ट्रॉनिक वोटिंग मशीनों के साथ छेड़छाड़ की है। इसके लिए पार्टी ने कोर्ट जाने का भी फैसला किया है।  उधर, केरल में ओमान चांडी नए मुख्यमंत्री के तौर पर शपथ लेंगे। चांडी के साथ छह मंत्री भी शपथ लेंगे, जिसके बाद 23 तारीख को फिर से कैबिनेट का विस्तार किया जाएगा, जिसमें 13 नए मंत्री शपथ ले सकते हैं। चांडी के साथ शपथ लेने वालों में केएम मणी, केपी मोहना, टीएम जैकब और केबी गणेश कुमार का नाम शामिल है। इन सभी को राज्यपाल आरएस गवई राजभव में शपथ दिलाएंगे। चांडी दूसरी बार केरल के मुख्यमंत्री बने हैं।